বিচারের নামে প্রহসন! চিন্ময়কৃষ্ণ-সহ ২৩ জনের বিরুদ্ধে চার্জ গঠন করল বাংলাদেশের আদালত

বাংলাদেশ: বিচারের নামে প্রহসনের অভিযোগ তুলে চরম বিতর্কের জন্ম দিল বাংলাদেশ (Bangladesh)। আইনজীবী সাইফুল ইসলাম আলিফ হত্যা মামলায় ইসকনের (Iskcon) সন্ন্যাসী চিন্ময়কৃষ্ণ দাস-সহ ২৩ জনের বিরুদ্ধে চার্জ গঠন করল চট্টগ্রামের একটি আদালত। সোমবার সকালে এই মামলার শুনানিতে অভিযুক্তদের বিরুদ্ধে আনুষ্ঠানিকভাবে অভিযোগ গঠন করা হয়। দীর্ঘদিন ধরে জেলবন্দি থাকা চিন্ময়কৃষ্ণকে পরিকল্পিতভাবে ফাঁসানো হয়েছে বলেও অভিযোগ উঠছে বিভিন্ন মহলে।

আদালত সূত্রে জানা গিয়েছে, সোমবার সকাল সাড়ে ন’টার কিছু পরে অভিযুক্তদের জেল থেকে চট্টগ্রামের বিচার ট্রাইব্যুনালে হাজির করানো হয়। বিচারক মহম্মদ জাহিদুল হক এই মামলায় বাংলাদেশের দণ্ডবিধির ৩০২ (খুন) ও ১০৯ (প্ররোচনা) ধারায় চিন্ময়কৃষ্ণ-সহ ২৩ জনের বিরুদ্ধে চার্জ গঠন করেন। জানা গিয়েছে, এই মামলায় মোট অভিযুক্তের সংখ্যা ৩৯ জন। তাঁদের মধ্যে বর্তমানে ২৩ জন হেফাজতে রয়েছেন এবং ১৬ জন পলাতক।

আরও পড়ুন: কাবুলে ভয়াবহ বিস্ফোরণ, বহু হতা-হতের আশঙ্কা

উল্লেখ্য, মহম্মদ ইউনুসের নেতৃত্বাধীন অন্তর্বর্তী সরকারের আমলেই ইসকনের নেতা চিন্ময়কৃষ্ণ বাংলাদেশে গ্রেফতার হন এবং দীর্ঘদিন ধরে জেলবন্দি রয়েছেন। তাঁর নিঃশর্ত মুক্তির দাবিতে বাংলাদেশের বিভিন্ন জায়গায় আন্দোলন হয়। সেই আন্দোলনের সময়ই আইনজীবী সাইফুল ইসলাম আলিফ খুন হন বলে অভিযোগ। যদিও ঘটনার সময় চিন্ময়কৃষ্ণ জেলে ছিলেন, তবুও তাঁর নাম অভিযুক্তদের তালিকায় অন্তর্ভুক্ত করা হয়েছে। বিষয়টি নিয়েই প্রশ্ন উঠেছে বিচারপ্রক্রিয়ার নিরপেক্ষতা নিয়ে।

২০২৪ সালের ২৬ নভেম্বর চিন্ময়কৃষ্ণের জামিনকে কেন্দ্র করে চট্টগ্রামে প্রবল উত্তেজনা ছড়িয়েছিল বলে অভিযোগ। সেই সময় সংঘর্ষের মধ্যে আইনজীবী সাইফুল ইসলামকে পিটিয়ে ও কুপিয়ে খুন করা হয়। ঘটনার পর নিহত আইনজীবীর বাবা জামালউদ্দিন ৩১ জনের বিরুদ্ধে খুনের মামলা দায়ের করেন। পাশাপাশি পুলিশের উপর হামলা, সরকারি কাজে বাধা, আইনজীবীদের উপর আক্রমণ ও ককটেল বিস্ফোরণের ঘটনায় আরও পাঁচটি মামলা রুজু হয়।

এই মামলায় চার্জ গঠনের খবর প্রকাশ্যে আসতেই বাংলাদেশ ও ভারতের বিভিন্ন মহলে ক্ষোভ ও উদ্বেগ বাড়ছে। চিন্ময়কৃষ্ণের সমর্থকদের দাবি, এটি রাজনৈতিক উদ্দেশ্যপ্রণোদিত মামলা, যার মাধ্যমে সংখ্যালঘু কণ্ঠরোধের চেষ্টা চলছে।

The post বিচারের নামে প্রহসন! চিন্ময়কৃষ্ণ-সহ ২৩ জনের বিরুদ্ধে চার্জ গঠন করল বাংলাদেশের আদালত first appeared on KolkataTV.

The post বিচারের নামে প্রহসন! চিন্ময়কৃষ্ণ-সহ ২৩ জনের বিরুদ্ধে চার্জ গঠন করল বাংলাদেশের আদালত appeared first on KolkataTV.